Ritratt: Malta Shooting Sport Federation  It-tiratriċi Eleanor Bezzina rebħet il-finali tal-League Nazzjonali tal-10m Air Pistol b'total ta' 232.9 punt. Josephine Galea Calleja spiċċat it-tieni b'total ta' 220.1 punt, u fit-tielet post spiċċa Stephen Vassallo b'total ta' 200.5 punt. Dan wara li nhar is-Sibt li għadda, il-Malta Air Rifle and Pistol Shooting Club organizza t-tielet kompetizzjoni mil-League Nazzjonali 2021-2022 fid-dixxiplina tal-10m Air Pistol, fil-Larry Vella Indoor Range ġewwa l-Bidnija. Fil-kwalifikazzjoni, it-tiraturi kellhom jisparaw sitt settijiet ta' 10 tiri, għal total ta' 60 tir kull wieħed, f'massimu ta' siegħa u kwart. L-aħjar tmien tiraturi għaddew għall-finali. Eleonor Bezzina ġiet l-ewwel fil-kwalifikazzjoni, b'total ta' 569 minn 600 punt, segwita minn Josephine Galea Calleja b'517 punt, u fit-tielet post spiċċa t-tiratur Stephen Vassallo b'505 punt. It-tmien tiraturi li għaddew għall-finali kienu: Eleonor Bezzina, Josephine Galea Calleja, Stephen Vassallo, Stephen Kingswell, Neil Briffa, Gordon Camilleri, Raymond Cacciattolo, u Sephora Fenech. Ir-referee tal-kompetizzjoni kien Angelo Galea u r-Range Officer kien John Galea. Il-kompetizzjoni li jmiss se tittella' nhar il-Ħadd 21 ta' Novembru 2021 fl-10am.